Stesen Komuter Kajang 2

Stesen Komuter Kajang 2 ialah sebuah stesen kereta api sisipan berdekatan bandar Kajang, Malaysia. Stesen ini memberi perkhidmatan bagi kawasan Kajang serta Bangi. Stesen ini bertindak sebagai stesen perantaraan di antara stesen Kajang dan stesen UKM. Perkhidmatan Stesen ini berkhidmat bagi Laluan Batu Caves–Pulau Sebang/Tampin, perkhidmatan KTM Komuter yang disediakan oleh Keretapi Tanah Melayu, pengendali rel kebangsaan. Sejarah dan ciri-ciri stesen Berdasarkan Pengarah Pengurusan MKH Berhad, Tan Sri Eddy Chen Lok Loi, syarikat tersebut telah membeli tanah seluas 275 ekar (111 he) di Kajang 2 seawal tahun 2003 dan telah mencadangkan kepada kerajaan untuk the bersama-sama membangunkan tanah rizab keretapi seluas 14 ekar (5.7 he) melalui model perkongsian pintar. Pembinaan stesen keretapi ini merupakan sebuah sumbangan bukan tunai yang diterima oleh Perbadanan Aset Keretapi (RAC) hasil daripada pajakan tanah keretapi kepada Srijang Kemajuan Sdn. Bhd. (SKSB) melalui Perjanjian Pembangunan Merangkap Pajakan (DCLA) pada 12 Oktober 2012. Kabinet telah meluluskan projek penswastaan ​​pajakan ini pada 8 Februari 2012, dengan tempoh pajakan selama 60 tahun dari 8 Oktober 2018, sehingga 7 Oktober 2078. MKH Berhad akan bertanggungjawab untuk membina stesen keretapi yang baharu, dan disusuli penyerahannya kepada RAC sebagai kemudahan awam dan dikendalikan oleh Keretapi Tanah Melayu Berhad (KTMB) untuk perkhidmatan keretapi KTM Komuter. Eddy Chan juga menyatakan bahawa stesen Kajang 2 yang mempunyai 2 tingkat dijadualkan untuk siap sepenuhnya pada Mac 2018, dan terletak antara stesen Kajang dan stesen UKM berhampiran dengan Terminal Kajang serta bahagian landasan Jalan Reko. Setelah stesen beroperasi, penumpang boleh menggunakan keretapi untuk ke stesen Kajang dan tukar ke MRT Laluan Kajang yang dikendalikan oleh Rapid KL sebagai alternatif untuk ke Kuala Lumpur. Reka bentuk stesen disediakan oleh Swan & Maclaren Architects. Stesen keretapi baharu ini dibina untuk menyokong pembangunan perbandaran seluas 550 ekar (220 he) oleh pembangun MKH Berhad. MKH membiayai pembinaan stesen tersebut dengan RM 33 juta, yang merangkumi luas tanah 13 ekar (5.3 he). Tambahan juga, sebuah pusat beli-belah KTM di sekeliling stesen juga akan beroperasi selepas 2 hingga 3 tahun selepas siap. Pada tahun 2017, pembinaan stesen telah mencapai kemajuan sebanyak 40% serta kemudahan berhampiran seperti Sekolah Antarabangsa Rafflesia, Sekolah Rendah Cina Kajang 2 yang dibina oleh syarikat tersebut, dan hospital swasta yang dicadangkan. Syarikat tersebut menjangkakan kadar penumpang tahunan sebanyak 550,000 orang untuk menggunakan stesen baharu itu. Sebelum stesen ini beroperasi, MKH telah memperuntukkan 200 kotak parkir di kawasan berdekatan untuk kegunaan di masa akan datang, dan akan digabungkan bersama tempat letak kenderaan bertingkat yang boleh menampung sehingga 2,000 kotak parkir dengan pusat membeli-belah stesen kereta api masa hadapan. Stesen tersebut telah siap pada tahun 2020, namun disebabkan oleh pandemik, ia telah ditangguhkan daripada pengoperasian. Kos pembinaan stesen disebabkan situasi pandemik dan faktor-faktor berkaitan tersebut telah melebihi bajet asal dan mencecah RM 70 juta Stesen ini telah beroperasi sejak 13 Mac 2023, dengan 46 perkhidmatan keretapi beroperasi pada hari bekerja serta 33 perkhidmatan keretapi beroperasi pada hujung minggu dan cuti umum. KTM Komuter beroperasi mengikut jadual waktu semasa, dengan kekerapan 30 minit semasa waktu puncak dan 60 minit semasa waktu luar puncak. Stesen keretapi ini meliputi kawasan seluas 2 ekar (0.81 he) dan dilengkapi dengan pelbagai kemudahan, termasuk tempat letak kereta untuk 500 kenderaan, jejantas pejalan kaki, empat eskalator, kemudahan untuk orang kurang upaya, lapan kiosk runcit yang sedia untuk disewa, kamera pengawasan keselamatan, kawasan penurunan penumpang dan kemudahan asas lain seperti tandas, surau dan platform yang berbumbung. Dua lif setinggi tiga tingkat akan dipasang di kedua-dua hujung jejantas pejalan kaki. Kawasan parkir akan dikendalikan oleh Srijang Kemajuan Sdn. Bhd. dengan bayaran maksimum RM5.50 sehari. Terdapat satu lagi tempat letak kenderaan yang telah ditetapkan dengan 200 ruang letak kereta yang terletak di luar stesen, yang akan dibuka pada masa akan datang. Bagi menggalakkan penduduk berdekatan menggunakan stesen kereta api baharu, bayaran letak kereta untuk bulan pertama pembukaan akan diberikan secara percuma. Eddy Chen juga menyatakan bahawa laluan pejalan kaki di kawasan perumahan Kajang 2 akan dihubungkan ke stesen kereta api, dan jejantas pejalan kaki akan dibina merentasi landasan kereta api dan Jalan Reko ke Bandar Baru Bangi Seksyen 5, membolehkan pejalan kaki berjalan di sepanjang bahu laluan jalan sepanjang 600 meter ke Terminal Kajang, sekali gus merealisasikan konsep hab pengangkutan awam. Oleh itu, ini bukan sahaja mudah untuk penduduk pekan baharu, tetapi juga memberi manfaat kepada orang ramai. Rujukan